Samtíðarlist verður sett í miðdepil í einum parti av føstu framsýningini á Listasavni Føroya undir heitinum "Útsýni til samtíðina". Framsýningin verður skift umleið annaðhvønn mánað og vísir føroyska samtíðarlist í alskyns miðlum og stílum. Í løtuni verða listaverk hjá Hanna Bjartalíð sýnd fram: smá, litføgur hús úr endurnýtsluviði og ein røð av myndum málaðar á træ. Komandi útsýnini til samtíðina fara millum annað at bjóða uppá list hjá Hansinu Iversen og Guðrið Poulsen. Um listafólkið: Málarin og myndahøggarin Hanni Bjartalíð (f. 1968) er ein av gávuríkastu modernaðu føroysku listafólkunum. Hann gongur nýggjar leiðir, og enn meira týðandi er, hvussu hann ger tað. Listin tykist rá og barnslig, bæði málningar og tekningar/grafikkur, umframt húsastandmyndir úr endurnýtsluviði eru sermerkt íkast í føroyska samtíðarlist. Verkini hava í sær søgur um modernaða lívið, tey eru full av poesi og dreymum, men eisini ofta merkt av ómildum skemti. Opið er týsdag til sunnudag kl. 13-16. Agongugjald er 65 kr, lesandi 25 kr. Vælkomin á Listasavn Føroya.